ݙاݙا کٹو خاں بزدار

ڈاڈاکٹو خان بزدار ساڈی نال آلی وستی دے بزرگ ان تے پارٹیشن دے ویلھے نینگر ہن.
اھدن. . . . .
"جڈاں بھگی پئی تاں میں بھوگی آلے تیں مال چریندا ودا ہم، 
بھوگی آلے تیں سارے کراڑ رہندے ہن ، پتا نئیں کون لوک آن پئے انہاں شوداں کوں ماریو نیں. .
رملی بھرا گھروں بھجدا آیا تے آکھیوس مال گھر ولا جل ڈاکا پئے گئے. . . اساں ڈونہاں بھرا مال ہکل تیں گھر واڑی اچ آ ڈھکیوسے. .
نماشاں ویلھے کراڑ تے کراڑیاں شودیاں اپنڑے گھر چھوڑ لکدے ودے ہن . .اساڈے مال دے بھانڑے اچ آن لکئے تاں رملی بھرا ٹکر ونج ڈتا پر انہاں شودیاں نہ کھادا بکھے پئے رہ گئے. .
ہک ڈو ڈینہہ بعد ڈوگرے آئے تے انہاں شودیاں کوں نال گھن گئے. .
ابا ڈوگریاں دی فوج ہئی جیویں اتھاں ہنڑ پولیس اے ایویں فوج ہوندی ہئی او کئی بئی زبان الیندے ہن. . .
کراڑ ایہا اساں آلی بولی کریندے ہن ایہا جٹاکی. . 
ڈاڈھے چنگے جوآن ہن . .
گورے وی ڈٹھے ہم جلسے تیں مال نیندے ہاسے اتھاں گورے صاحب ودے ہوندے ہن 
رتے لال جوآن ہن پتلیاں بھوکاں. . .
ہک کراڑ ہوندا ہا ٹھاکر داس وڈا زمیندار ھا فوجے دی وستی دا. . . چالیہ پنججھا گھوڑی ہوندی ہس سٹھ کھوہ دا مالک ہا ، 
بھگی آلے ڈینہاں اوندے پتر تارے کراڑ میرو وڈانی دا نک کپ گھدا . اہدن جو میرو اوندی گھوڑی کھسندا پیا ہا. . .بئے کوئی کراڑ کائناں بھڑیۓ ہن مسلماناں نال. . میرو وڈانی ہنڑ تئیں جیندا رہ گئے نک تیں بنڑماں رکھی ودا ہوندا ہا بھاڑی. . .
ناں اساں کراڑاں دی ہک سوئی وی ناں چاتی. .
کراڑ وی اساڈے جہیں جھمر کھیڈدے ہن ڈوہڑے وی اہدے ہن جھمر اچ. . .
ورت ورتارے دے پاسوں ڈاڈھے چنگے ھن ،
چوٹی گھیو ویچنڑ ویندے ہاسے کراڑاں کن تاں تھاں خالی نہ ہن ولیندے ،
گھیو آلے تھاں اچ کجھ نہ کجھ سٹ چھوڑن ہا تھاں دا آدر کریندے ہن. . ."
.
(کلھ سلطان بزدار تے میں ڈاڈے کٹو کوں رج کے سنڑیا اوندیاں گالھیں ڈاڈھیاں چسولیاں لگیاں. .)

(بلال بزدار، ٣ اپریل ٢٠١٧ء)
حوالے